Rupee-Dollar: টাকার দাম ফের কমল, কেন্দ্রকে কটাক্ষ রাহুলের

নয়াদিল্লি: ফের পড়ল টাকার দাম। মঙ্গলবার বাজার খোলার পরে ডলার প্রতি টাকার দাম নেমে দাঁড়িয়েছে ৭৮ টাকা ৮৩ পয়সা। অর্থনীতিবিদরা মনে করছেন, রুশ-ইউক্রেন যুদ্ধের জেরে বিশ্ববাজারে অপরিশোধিত তেলের দামের ক্রমাগত মূল্যবৃদ্ধির কারণেই এই পরিস্থিতি তৈরি হয়েছে।

কংগ্রেস নেতা রাহুল গান্ধী টুইট করে জানান, টাকার দাম তলানিতে পৌঁছে রেকর্ড সৃষ্টি করে ফেলেছে। তিনি লেখেন, কেন্দ্রীয় সরকার এবং টাকার মধ্যে প্রতিযোগিতা চলছে। কে কত দ্রুত নীচে নামতে পারে, তারই মহড়া হচ্ছে। দেশের অর্থনীতিকে পতনের হাত থেকে তোলার জন্য ভাষণের আর প্রয়োজন নেই। সরকারকে শাসনের প্রতি নজর দিতে হবে। কিন্তু সেটাই প্রধানমন্ত্রীর ধাতে নেই।

মে মাস থেকে লাগাতার পতনের পর ডলার পিছু টাকার দাম কিছুটা বেড়েছিল জুন মাসের দ্বিতীয় সপ্তাহ নাগাদ। দু’দফায় আমেরিকান ডলারের তুলনায় টাকার দাম সামান্য বাড়ে। গত ১৪ জুন যেখানে ডলার পিছু ৭৮ টাকা ৪ পয়সা ছিল টাকার দাম, ১৫ জুন তা কিছুটা কমে হয় ৭৭ টাকা ৯৯ পয়সা।

আরও পড়ুন: Mohammed Zubair: অল্ট নিউজের প্রতিষ্ঠাতা জুবেরের চার দিনের পুলিস হেফাজত

গত সপ্তাহ থেকে ফের টাকার দাম পড়তে থাকে। সোমবার বাজার বন্ধের সময় ডলার প্রতি টাকার দাম ছিল ৭৭ টাকা ৩৪ পয়সা। মঙ্গলবার বাজার খোলার পর তা ৪৪ পয়সা বেড়ে দাঁড়ায় ৭৮ টাকা ৮৩ পয়সা।